從德鄰至鄧城訪魏道輔故居懷道符
作者：李廌
朝代：宋

paragraphs: 孟春屬佳辰，駕言從郡丞。
蓐食戒徒御，篝火事徂征。
方舟絕橫漢，適彼樊侯城。
緬懷昔封君，能使晚周興。
千齡想風概，慨嘆岸與陵。
故城若墟落，邑屋袖可憑。
盤飧倦舉箸，幅幅氣拂膺。
古寺蔽榛甓，破舍餘殘僧。
人言魏徵君，於焉常曲肱。
窶居三十年，蔚然以詩鳴。
人憂不改樂，信哉賢者能。
常聞有四友，作堂在郊坰。
我雖樗櫟材，臭味亦其朋。
會當從飛蓋，清夜一來登。